《哀扇工歌》
宋代·沈作喆

某州竹扇名字著，织扇供官困追捕。
使君开府未浃旬，欲戴纶追挥白羽。
新模巧制旋剪裁，百中无一中程度。
犀革镌柄出虫鱼，麝煤熏纸生烟雾。
蕺山老姥羞翰墨，汉宫佳人掩纨素。
衙内白取知何名，帐下雄拿不知数。
供输不办箠楚频，一朝赴水将谁诉。
使君崇重了不闻，呜呼何以慰黎庶。
闻道园家卖菜翁，又说江头打鱼户。
号令亟下须所无，官不与钱期限遽。
归来痛哭辞妻儿，宿昔投缳挂枯树。
一双婉婉良家子，吏兵夺取名为顾。
弟兄号叫邻里惊，两家吞声丧其妪。
死者已矣可奈何，冤魂成群空号呼。
杀人纵欲势位尊，贪残无道天所怒。
邦人蓄愤不敢言，君其拊马章台路。

作者简介：（约公元一一四七年前后在世）（文献通考作仲喆）字明远，号寓山，湖州人。生卒年均不详，约宋高宗绍兴中前后在世。绍兴年进士。淳熙间，以左奉议郎为江西漕司干官。因诗忤漕帅魏道弼被劾，夺三官。不得志以卒。作喆所著有寓山集三十卷，《文献通考》寓简十卷，《四库总目》考证有特识。